ชาวอเมริกันตบเท้าเข้าคูหาเลือกตั้งขั้นต้นก่อนกลางเทอม
 Elections are latest test of Trump-backed candidates ahead of November vote 
การเลือกตั้งกลางเทอมหรือ midterm election หมายถึงการเลือกตั้งครึ่งวาระการดำรงตำแหน่งของประธานาธิบดี ซึ่งจะเป็นการเลือกตั้งสมาชิกสภาผู้แทนราษฎรสหรัฐฯ ทั้งชุด 435 คน และหนึ่งในสามของวุฒิสมาชิก รวมถึงการเลือกตั้งผู้ว่าการในหลายรัฐ ตลอดจนสมาชิกสภานิติบัญญัติของรัฐต่าง ๆ และการเลือกตั้งในระดับท้องถิ่นอีกจำนวนมากด้วย ที่รัฐแอริโซนา การแข่งขันเพื่อเป็นตัวแทนพรรครีพับลิกันลงชิงตำแหน่งผู้ว่าการรัฐค่อนข้างเข้มข้น เมื่อผู้สมัครสองคนมีคะแนนเท่ากันเมื่อนับคะแนนไปแล้ว 75% หนึ่งในนั้นคือ คารี เลค ผู้ที่ได้รับการสนับสนุนจากอดีตประธานาธิบดีโดนัลด์ ทรัมป์ ที่รัฐแคนซัส ผู้มีสิทธิ์เลือกตั้งลงคะแนนเสียงปฏิเสธการปรับแก้รัฐธรรมนูที่จะนำไปสู่การถอดถอนสิทธิปกป้องในการทำแท้ง ซึ่งถือเป็นครั้งแรกที่ประชาชนอเมริกันมีโอกาสออกเสียงในประเด็นที่เกี่ยวกับสิทธิการทำแท้ง นับตั้งแต่ศาลสูงสหรัฐฯ มีคำตัดสินเมื่อเดือนมิถุนายน คว่ำสิทธิในการทำแท้งของสตรีอเมริกันที่ใช้มานานหลายสิบปี ขณะเดียวกัน ดีเร็ก ชมิดท์ อัยการรัฐแคนซัสซึ่งได้รับการสนับสนุนจากทรัมป์เช่นกัน ชนะเลือกตั้งเป็นตัวแทนพรรครีพับลิกันในการชิงชัยตำแหน่งผู้ว่าการรัฐแคนซัสในเดือน พ.ย. กับคู่แข่งคือผู้ว่าการรัฐคนปัจจุบันจากพรรคเดโมแครต ลอรา เคลลี ที่รัฐมิชิแกน ทูดอร์ ดิกซัน ชนะการเลือกตั้งขั้นต้นของพรรครีพับลิกัน และจะเป็นตัวแทนพรรคในการชิงตำแหน่งผู้ว่าการรัฐ กับเจ้าของตำแหน่งคนปัจจุบัน เกรทเชน วิทเมอร์ จากพรรคเดโมแครต โดยดิกซันนั้นเป็นหนึ่งในสมาชิกพรรครีพับลิกันที่สนับสนุนการกล่าวอ้างของทรัมป์ว่าเขาชนะการเลือกตั้งประธานาธิบดีเมื่อปีค.ศ. 2020 และที่รัฐมิสซูรี ส.ส.คอรี บุช จากเดโมแครต ชนะเลือกตั้งขั้นต้นได้เป็นตัวแทนพรรคในการเลือกตั้ง ส.ส. ในเดือน พ.ย. ขณะที่อัยการรัฐมิสซูรี เอริก ชมิทท์ กำชัยได้เป็นตัวแทนพรรครีพับลิกันในการแข่งขันกับ ทรูดี บุสช์ วาเลนไทน์ จากพรรคเดโมแครต ทายาทเจ้าของบริษัทเบียร์รายใหญ่ของอเมริกา แอนเฮาเซอร์-บุสช์ สำหรับเก้าอี้ ส.ว.รัฐมิสซูรี เช่นกัน